Fietsryer pak 941km | News24
Fietsryer pak 941km
Die "mal ou op die fiets" kan nie lank stilsit nie. Hy poets alweer sy fietswiele vir sy volgende selfop- gelegde uitdaging: 'n vyf-dag alleen-trap oor 'n afstand van 941km vanaf Johannesburg na Durban ter bewusmaking van mense wat met kanker moet saamleef.
Johan Oosthuizen van Fuel on Wheels, pak nie dié byna 1 000km vir eie gewin aan nie, tog is daar 'n hele paar ondersteuners wat hom per kilometer borg.
Hy pak die tog aan vir kankerlyers en spesifiek vir Donna, 'n kollega van hom wat met dié lewensbedreigende siekte gediagnoseer is sowel as vir die plaaslike Reik Na Herstel borskanker-ondersteuningsgroep (Reach For Recovery).
"Kanker was nog altyd 'n ding wat op een of ander wyse gekoppel word aan 'n hartseer storie. Ons almal ken iemand wat dit het of wat as gevolg van kanker gesterf het. Daarom pak ek die malligheid aan, want elke tree wat ek trap is vir mense met kanker." sê Johan Oosthuizen van Uitenhage.
Sy eerste langafstand uitdaging was vir Jamie-Lee Barendse, 'n meisie in 'n rolstoel. Hy het vanaf Johannesburg na Uitenhage gery om vir haar 'n goeie rolstoel te skenk. Daarna het hy vroeër vanjaar twee Guinness World Records met fietsry agter sy naam gekry, en dié al-om-die-blok uitdagings was vir Janecke Schuin wie se been geamputeer is as-ook ter nagedagtenis aan Jayde Inggs.
Sy vrou Ronelle sal hom al die pad vanaf Johannesburg in 'n bystandvoertuig vergesel.
"Dit is hoekom ek dié malgoed regkry. My vrou glo in my."
Sy roete begin op 18 Oktober vanuit die Goudstad waarna hy deur die Oos-Vrystaat gaan kronkel, verby die Drakensberge, deur die Natalse middellande, Pietermaritzburg en dan sluit hy af met sy deelname aan Suid- Afrika se oudste klassieke fietswedren, die Amashova Durban Classic Cycling Race.
"Ek begin alleen trap en eindig die Ride to Durban For Donna saam met ongeveer 17 000 Amashova deelnemers.
"Ek ry vir 'n rede. Al maak ek net 'n klein gaatjie toe, het ek my doel bereik. Ek kan nie die hele wêreld vir hulle makliker maak nie, al wil ek."
Hoe kan mense van Uitenhage en Despatch Johan ondersteun? As hulle wil, kan hulle hom teen 'n paar sent per kilometer uitdaag, hy hou van uitdagings en hou ook daarvan om wie ook al hom uitdaag nie teleur te stel nie.
Vir meer inligting oor sy Ride To Durban For Donna uitdaging bel Johan Oosthuizen by 062 668 5745.
Johan se volgende groot uitdaging op Uitenhage is 'n 24 uur uithourit, Let's Live For Jayde, op Woendag, 22 November. Dit is Jade Inngs se verjaardag.
"Op Uitenhage is Jayde, Jayde Inngs. Sy het daagliks 'n verskil aan mense en diere se lewens gemaak. Haar tragiese dood het my diep geraak en my lewe verander," sê Johan.
Die Let's Live For Jayde uitdaging begin op Dinsdag, 21 November om 18:00. Johan beoog om 500km in 24 uur te ry en ondersteuners is weereens welkom om saam te ry. Daar sal ook ander aktiwiteite wees en 'n markiestent sal op die oop stuk grond oorkant Johan se huis in Aalwynrylaan opgeslaan word.